Zdravac
Zdravac (pitomi zdravac) ili lat. Geranium macrorrhizum je biljka iz porodice zdravaca (Geraniaceae). Prirodni areal zdravca su jugoistočni Alpi i Balkan.

Opis biljke 

Zeljasta, višegodišnja biljka uspravnog stabla visokog do 40 cm. Listovi su na dugačkim drškama i sa liskama izdeljenim na krupne režnjeve. Cvetovi jasno uočljivi sa crvenim do tamnocrvenim kruničnim i šiljatim, jajastog oblika čašičnim listićima. Rizom je dobro razvijen, krupan (macros= krupan) dužine 10-15 cm, sa ljuspastim zaliscima i koso postavljen.

Hemijski sastav droge 
Rizom (Geranii macrorrhizi) i nadzemni deo (G. herba) biljke su najčešće u upotrebi kao droga. 
Rizom sadrži:
 najviše tanina (i do 20%), 
 flavonoide, 
 pektine, gume, 
 etarsko ulje itd. 

Etarsko ulje se prilikom sušenja biljke brzo gubi pa je zato najbolje upotrbljavati svežu biljku. Ima specifičan, jak i prijatan miris koji podseća na neku mešavinu ruže i muskatne žalfije. Zbog toga se etarsko ulje sve češće koristi u kozmetici. Gaji se kao ukrasna biljka u vrtovima i baštama.

Lekovito dejstvo i upotreba 
Zdravac se pre svega koristi u narodnoj medicinii to za smirivanje upale kože i sluzokože upravo zahvaljujući prisustvu visokog sadržaja tanina. Pomaže kod nesanice tako što usporava aktivnosti i produžava sam san. Kao blago umirujuće sredstvo deluje na nervni sistem i smiruje nervozu srca.

Literatura 

 Gostuški, R: Lečenje lekovitim biljem, Narodna knjiga, Beograd, 1979.
 Grlić, LJ: Enciklopedija samoniklog jestivog bilja, August Cesarec, Zagreb, 1986.
 Djuk, A, DŽ: Zelena apoteka, Politika, Beograd, 2005.
 Jančić, R: Lekovite biljke sa ključem za određivanje, Naučna knjiga, Beograd, 1990.
 Jančić, R: Botanika farmaceutika, Službeni list SCG, Beograd, 2004.
 Jančić, R: Sto naših najpoznatijih lekovitih biljaka, Naučna knjiga, Beograd, 1988.
 Kojić, M, Stamenković, V, Jovanović, D: Lekovite biljke jugoistične Srbije, ZUNS, Beograd 1998.
 Lakušić, D: Vodič kroz floru nacionalnog parka Kopaonik, JP Nacionalni park Kopaonik, Kopaonik, 1995.
 Marin, P, Tatić, B: Etimološki rečnik, NNK Internacional, Beograd, 2004.
 Mindel, E: Vitaminska biblija, FaMilet, 1997.
 Mišić LJ, Lakušić R: Livadske biljke, ZUNS Sarajevo, ZUNS Beograd, IP Svjetlost, 1990 
 Stamenković, V: Naše neškodljive lekovite biljke, Trend, Leskovac
 Tucakov, J: Lečenje biljem, Rad, Beograd, 1984.

Spoljašnje veze 

Geraniaceae: Ground Cover Geraniums 
Paghat's Garden: Ingwersen's Bigroot Geranium

Geraniales
Ljekovito bilje